УИЛЯМ ШЕКСПИР

ТИ ВИЖДАШ ТУЙ ГОДИШНО ВРЕМЕ В МЕН…

СОНЕТ 73

Превод от английски: Александър Шурбанов, 1995

chitanka.info

Ти виждаш туй годишно време в мен,

когато зъзнат тук-таме листа

по голи клони — храм опустошен,

от който хорът птичи отлетя.

Ти в мене виждаш онзи късен зрак,

чиято жар след сетните зари

лъч подир лъч нощта заключва в мрак,

като смъртта, с която са сестри.

Ти в мене виждаш огъня, изтлял

връз пепелта на младия си плам

от онова, което уж е ял,

накрая — ето на — изяден сам.

Туй виждаш ти и повече цениш

онуй, с което ще се разделиш.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги